– Vi har hatt en veldig nyttig runde internt i byrådet, men vi er ikke ferdig enda, sier Bybane-byråden Filip Rygg (KrF) om den første formelle interne bybanerunden i byrådet etter at bråket startet i fjor vår.

Han sier at det er lett å se for seg at saken bare handler om Bybanen langs Bryggen, eller i tunnel.

– Men for selve saken er det like viktig hva vi gjør i Sandviken og Åsane.

Rygg sier videre at han ikke kan si så mye, men at byrådet nå jobber med å finne ut hva alle kan leve med.

– Stemningen er i den forbindelse god, men jeg er ifølge media den eneste som mener det. Likevel: I byrådet er den god, så er det gjerne mer temperatur utenfor, sier Rygg.

WOLDSETH HASTET VIDERE

Til stede i møtet i dag, var alle byrådene samt gruppelederne til byrådspartiene. En av dem er Frps Tor Woldseth som også har foreslått å droppe Bybanen til Åsane til fordel for Metrobusser.

– Kan du si litt om hva dere har diskutert på byrådskonferansen i dag?

– Det var ikke noe sak som ble levert til byrådet. Filip Rygg holdt en slags presentasjon. Han har ikke lagt frem noen innstilling i dag.

– Hvilke tanker har du gjort deg om det han la frem?

– Jeg vil ikke si noe mer om dette akkurat nå. Det må få synke inn. Du får snakke med Rygg, sier Woldseth før han haster videre etter å ha kommet ut av konferansen i 1500-tiden.

– Ja, hvilke forhold har dere tatt opp til diskusjon, Rygg?

– Det er vanskelig å svare noe annet enn svada på så lenge diskusjonen er intern. Vi skriver på en ganske lang innstilling med en god del punkt. Dette handler om de konkrete trasévalgene, og hvordan vi ser for oss Bybanen til Åsane i relasjon til pågående veiprosjekter. Også i forhold til hva andre myndigheter mener om banen.

BA var først ute med å beskrive det som trolig blir en kompromissløsning: Byrådet legger opp til å regulere to traseer ut av sentrum samtidig, langs Bryggen eller med tunnellinnslag ved Kjøttbasaren. Slik vil reguleringsprosessen og senere vedtak avgjøre banens vei.

HØYRE VET IKKE HVA HØYRE VIL

Dag Skansen sier at han ikke har bestemt seg for hvordan han vil ta saken videre i Høyres bystyregruppe. Det er i all praksis de som avgjør denne saken.

– Byrådet må ha et resultat som vi kan diskutere i gruppen, og det har vi ikke ennå.

– Hvilken tunnelløsning ser tilhengerne av dette alternativet i Høyre egentlig for seg?

– Det fordeler seg litt, men det er ikke tvil om at et innslag i området ved Peter Motzfeldts gate har seilt opp som en god kandidat, mens alternativet med en underjordisk stasjon i Christies gate har svekket seg. Når det kommer til et hypotetisk forslag om å legge Bybanen inn ved Kjøttbasaren, vet jeg ikke hvordan de ulike representantene forholder seg.

– Det er en rekke forskjellige løsninger som er lansert ved Peter Motzfeldts gate. Hvilket er det flertallet i din gruppe vil ha?

– Aner ikke. Jeg vil ikke spekulere i det. Her er det Frp som har eierskapet til de siste løsningene der, svarer Skansen.